頭陀贊
作者：黄庭堅
朝代：宋

paragraphs: 梵語頭陀，華言抖擻。
浄一真心，振三毒垢。
如來親試，迦葉稱首。
聖教推崇，哲人遵守。
衣三食四，住處五名。
曰十二行，對治修行。
十三或八，要以三并。
練磨三境，攝化三乘。
起四歡喜，行四聖種。
以戒爲基，止觀相踵。
大矩崇規，鍊金烹礦。
號菩薩僧，志惟堅勇。
知足少欲，伏我受根。
無取無著，情絕所存。
若有讚者，同讚世尊。
續佛慧命，開佛正門。
在昔能仁，囑付彌勒。
守護三寶，後五百歲。
彌勒稱揚，此行爲最。
適當其時，應身出世。
阿蘭若處，作衆依歸。
則先賢軌，髮薙肩垂。
白麻劫貝，不隨染衣。
表如玉雪，不受塵泥。
心寂爲禪，心浄爲教。
內外相應，方名脩道。
事貴簡嚴，理惟幽奧。
不具信根，玄關莫造。
祈生兜率，天樂非貪。
菩提熏種，慈氏言參。
其或超越，罔假司南。
十方法界，同我伽藍。